傅穎忽然簽緋聞男友公司 400萬豪車任坐入住複式靚屋
2024年04月04日 11:01
東網電視
更多新聞短片
長駐上海發展兩年嘅藝人傅穎(Theresa),曾指早年喺廣州生活期間長期受到失眠困擾,所以佢先轉去上海,但原來佢輾轉下又再返到去大灣區,因為佢偷偷加盟緋聞男友胡清藍開設嘅公司,仲返去東莞定居。
日前胡清藍上載影片,並宣布傅穎正式加入公司,佢仲親自揸售價逾400萬豪車去機場接傅穎。其實胡清藍近年同老婆「牙縫姐」積極直播帶貨,喺平台坐擁超過142萬粉絲,人氣強勁。胡清藍同傅穎相識近20年後再度合作,除了親自接機,仲安排佢入住複式豪宅,簡直係絕世好老闆。
片中所見,大屋豪華又有Sense,胡清藍提前將傅穎嘅證件相錄入系統,所以傅穎入𨋢後連掣都唔使撳,因為部電梯已自動識別佢要去嘅樓層,相當高科技!而傅穎入住嘅豪宅係複式設計,屋內設有旋轉樓梯,大廳樓底極高,空間闊落,牆身同地磚都採用雲石。胡清藍更親自幫傅穎隻愛貓砌貓架,又笑言:「呢個老細做得好卑微呀。」